କଟକ ଅଫିସ, ୨୧।୧୧ଃ ୯ ଦିନ ଧରି ଚାଲିଥିବା ଐତିହାସିକ କଟକ ବାଲିଯାତ୍ରା ବୁଧବାର ଶେଷ ହୋଇଛି। ଏଥିରେ ୫ ଲକ୍ଷ ଲୋକଙ୍କ ସମାଗମ ହୋଇଥିବାବେଳେ ୯ ଦିନରେ ୫୦ କୋଟିରୁ ଊର୍ଦ୍ଧ୍ୱ ଟଙ୍କାର କାରବାର ହୋଇଥିବା ପ୍ରାରମ୍ଭିକ ଆକଳନ କରାଯାଇଛି। ତନ୍ମଧ୍ୟରୁ କେବଳ ଓର୍ମାସ୍ ୮ ଦିନରେ ୧୧ କୋଟି ଟଙ୍କାର କାରବାର କରିଥିବା ଜଣାପଡ଼ିଛି। ଶେଷ ଦିନରେ ପ୍ରବଳ ଭିଡ଼ ସାଙ୍ଗକୁ ଜିନିଷପତ୍ର କିଣାବିକା ଜୋରଦାର ଚାଲିଥିଲା। ବିଭିନ୍ନ ଫାଷ୍ଟଫୁଡ ଷ୍ଟଲ୍ରେ ମଧ୍ୟ ଭଲ ବ୍ୟବସାୟ ହୋଇଥିଲା। ବିଭିନ୍ନ ଷ୍ଟଲ୍ରେ ନାନା ଅଫରର ଲୋଭ ଦେଖାଇଥିଲେ ବ୍ୟବସାୟୀ। ଆଇସ୍କ୍ରିମଠାରୁ ଆରମ୍ଭକରି ବିଭିନ୍ନ ପ୍ରକାର ମସଲା ଆଇଟମ୍, ବିଭିନ୍ନ ସାମଗ୍ରୀ ଲୋକେ କିଣାକିଣି କରି ନେଉଥିଲେ। ଛୋଟ ପିଲାଠାରୁ ବଡ଼ ପର୍ଯ୍ୟନ୍ତ ସମସ୍ତେ ଦୋଳି ଖେଳିବାର ମଜା ଉଠାଇଥିଲେ। ଏବେ ପୁଣି ଶାନ୍ତ ହୋଇଯିବ ମହାନଦୀ ପଠା। ଆଉ ଶୁଭିବନି କୋଳାହଳ। ପୁଣି ଆସନ୍ତା ବର୍ଷ ବାଲିଯାତ୍ରାକୁ ଅପେକ୍ଷା କରିବାକୁ ପଡ଼ିବ।
ଚଳିତବର୍ଷ ଏନ୍ଡିଆର୍ଏଫ୍ ପକ୍ଷରୁ ପ୍ରଥମ ଥର ବାଲିଯାତ୍ରାରେ ଷ୍ଟଲ୍ ଖୋଲାଯାଇଥିବା ବେଳେ ଶେଷ ଦିନରେ ଅଧିକ ଭିଡ଼ ହୋଇଥିଲା। ଏହି ଷ୍ଟଲ୍ରେ ଲାଇଭ୍ ଡିଟେକ୍ଟିଭ, ଭିକ୍ଟିମ କ୍ୟାମେରା, ଥର୍ମାଲ ଇମେଜିଂ କ୍ୟାମେରା, ନେଲଗନ୍, ବୋଟ୍ ଏହିପରି ୨୫ଟି ଅତ୍ୟାଧୁନିକ ଯନ୍ତ୍ରପାତି ପ୍ରଦର୍ଶନ କରାଯାଇଥିଲା। ଏସବୁ ଅତ୍ୟାଧୁନିକ ଯନ୍ତ୍ର ସାହାଯ୍ୟରେ ବନ୍ୟା,
ବାତ୍ୟା, ଭୂମିକମ୍ପ ଭଳି ପ୍ରାକୃତିକ ବିପର୍ଯ୍ୟୟ ସମୟରେ ସୁରକ୍ଷା ଦେବା ନେଇ ଲୋକଙ୍କୁ ସଚେତନ କରାଯାଇଥିଲା। ବିଶେଷକରି ବୋଟ୍ରେ କିପରି ଲୋକେ ବସିବେ ତାହା ବୁଝାଇ ଦିଆଯାଇଥିଲା। ଏନ୍ଡିଆର୍ଏଫ୍ରେ ବ୍ୟବହୃତ ହେଉଥିବା ବେସ୍ ଲାଇଟ୍ ଭୂମିଠାରୁ ୨୦ ମିଟର ଉପରକୁ ଯାଇ ସମ୍ପୂର୍ଣ୍ଣ ଅଞ୍ଚଳକୁ ଆଲୋକିତ କରିପାରିବ ବୋଲି ସବ୍ଇନ୍ସପେକ୍ଟର ବିଷ୍ଣୁ ପ୍ରସାଦ ବେହେରା କହିଥିଲେ।
ବାହାରୁ ଆସୁଥିବା ଲୋକଙ୍କ ଭିଡ଼ ତାରକସି ଷ୍ଟଲ୍ରେ ଦେଖିବାକୁ ମିଳିଥିଲା। ତାରକସିରେ ନିର୍ମିତ ଇୟର ରିଙ୍ଗ୍, ଲକେଟ, ପାଉଁଜି, ମୁଦି, ଦେବଦେବୀଙ୍କ ପ୍ରତିମୂର୍ତ୍ତି ଓ ମୁକୁଟ, ଗ୍ଲାସ, ଥାଳି ଇତ୍ୟାଦି ଭଲ ବ୍ୟବସାୟ ହୋଇଛି। ଷ୍ଟଲ୍ରେ ୧୦୦ ଟଙ୍କାରୁ ଆରମ୍ଭ କରି ୨୫ହଜାର ଟଙ୍କା ପର୍ଯ୍ୟନ୍ତ ସାମଗ୍ରୀ ରହିଥିବା ବ୍ୟବସାୟୀମାନଙ୍କଠାରୁ ଜଣାପଡ଼ିଥିଲା।
ଚଳିତବର୍ଷ ମହାନଦୀ ପଠାରେ ସ୍କୁବା ଡାଇବର ସବିର ବକ୍ସଙ୍କ ନେତୃତ୍ୱରେ ବୋଟିଂ ବ୍ୟବସ୍ଥା ହୋଇଥିଲା। ସ୍ପିଡ୍ ବୋଟ୍, ଜେଟି, ପେଟେଲ ବୋଟ, ବାନାନା ବୋଟ୍ ଏହିପରି ୧୪ଟି ବୋଟ୍ରେ ବସି ଲାଇଫ ଜ୍ୟାକେଟ ପିନ୍ଧି ବୋଟିଂର ମଜା ନେଇଥିଲେ ଲୋକେ। ଏଥିପାଇଁ ୨୦୦ରୁ ୬୦୦ ଟଙ୍କା ପର୍ଯ୍ୟନ୍ତ ଖର୍ଚ୍ଚ କରିବାକୁ ପଡ଼ିଥିଲା। ଚଳିତବର୍ଷ ପ୍ରଚାର ପ୍ରସାର କମ୍ ହୋଇଥିବାରୁ ଆଶାଜନକ ବ୍ୟବସାୟ ହୋଇ ନ ଥିବା ସବିର କହିଛନ୍ତି।
Enter your email to get our daily news in your inbox.
Leave this field empty if you're human:
